C 342/92
SK
Úradný vestník Európskej únie
6.9.2022
Streda 16. februára 2022
K. keďže stanovisko Dvora audítorov č. 11/2020 sa zameriava na novú metódu výpočtu vlastného zdroja založeného na DPH; keďže v uvedenom stanovisku sa uvádza, že v návrhu sa „výrazne zjednodušuje výpočet vlastného zdroja založeného na DPH členských štátov v porovnaní so súčasným systémom“, ale zistilo sa „riziko, že konečná viacročná vážená priemerná sadzba nemusí byť reprezentatívna pre všetky členské štáty“; L. keďže sociálno-hospodárska kríza spôsobená pandémiou ochorenia COVID-19 si od vlád členských štátov vyžiadala značné fiškálne a rozpočtové úsilie, a to aj vo forme pomoci podnikom; M. keďže vlastný zdroj založený na DPH v roku 2019 predstavoval 11 % rozpočtu EÚ v celkovej výške 17,8 miliardy EUR; N. keďže „akčný plán Komisie pre spravodlivé a jednoduché zdaňovanie na podporu stratégie obnovy“ je súčasťou novej stratégie EÚ zameranej na zjednodušenie a úpravu zdaňovania vo vzťahu k digitalizácii hospodárstva a zelenej transformácii a na boj proti daňovým podvodom a únikom; keďže v uvedenom akčnom pláne sa otázky súvisiace s DPH označujú za priority so zameraním na boj proti podvodom v oblasti DPH a modernizáciu DPH v prípade finančných služieb, a to s ohľadom na digitalizáciu hospodárstva; O. keďže od prijatia smernice o DPH boli finančné služby až na určité výnimky oslobodené od DPH z dôvodu, že podliehajú iným daniam (napríklad dani z poistného); P. keďže DPH ako nepriamu daň vyberá všetkých 27 členských štátov na základe niekoľkých rôznych vnútroštátnych režimov a keďže osvedčené postupy možno identifikovať vo všetkých týchto systémoch a uplatniť ich v rámci reformy na úrovni EÚ; keďže príklady osvedčených postupov z jednotlivých členských štátov by sa mali považovať za modely, ktoré treba zohľadniť, a keďže Komisia musí fungovať ako platforma na výmenu takýchto osvedčených postupov; keďže jedným z takýchto dobrých príkladov sú zmeny vnútroštátnych právnych predpisov v jednom členskom štáte, ktoré vytvorili stimuly pre spotrebiteľov, aby v odvetviach, v ktorých je náročné vyberať dane, vyžadovali faktúry; Q. keďže všeobecný cieľ digitalizácie zdaňovania je kľúčom k zabezpečeniu transparentnosti, jednoduchosti, zodpovednosti a automatizovaného vykazovania a je nevyhnutný pre konečný, zjednodušený a nadčasový režim DPH; keďže pandémia ochorenia COVID-19 bola katalyzátorom rozvoja digitalizácie v prípade všetkých transakcií; keďže malé a stredné podniky (ďalej len „MSP“) sú v centre tohto procesu digitalizácie a mali by sa v tejto súvislosti podporovať pri získavaní najnovších technológií a know-how; R. keďže DPH je na úrovni EÚ vo všeobecnosti harmonizovaná a je vlastným zdrojom pre rozpočet EÚ, a preto si vyžaduje rozsiahlu spoluprácu na úrovni EÚ; S. keďže Európsky parlament plne dodržiava zásadu národnej daňovej suverenity;
Sadzby DPH, základy dane a výpadky príjmov z DPH v členských štátoch 1. víta skutočnosť, že celkový trend je pozitívny, pričom výpadok príjmov z DPH v členských štátoch EÚ klesol z 20 % v roku 2009 na 10 % v roku 2019, čo naznačuje, že podvody v oblasti DPH v EÚ klesajú a príjmy z DPH v pomere k hrubému domácemu produktu sú na vzostupe; 2. vyzýva Komisiu a členské štáty, aby analyzovali najlepšie postupy pochádzajúce z tých členských štátov, ktorým sa podarilo zamedziť veľkým výpadkom príjmov z DPH, a aby si ich vymieňali; podporuje cieľ nájsť inovatívne riešenia v oblasti daní v súlade s novou ekonomickou, sociálnou a environmentálnou realitou; 3. konštatuje, že podľa niektorých odhadov by príjmovo neutrálna daňová reforma mohla okrem zníženia nákladov na dodržiavanie predpisov znížiť v EÚ27 základnú sadzbu DPH v priemere o 7 percentuálnych bodov; zdôrazňuje skutočnosť, že podľa týchto odhadov sa miera zníženia v jednotlivých členských štátoch EÚ pohybuje od 2 percentuálnych bodov (Estónsko) do 13 (Grécko); konštatuje, že to nie je jediná odpoveď na potrebu riešiť zložitosť daňového systému; konštatuje, že nižšia základná sadzba DPH by mohla byť prínosom pre spotrebiteľov, najmä pre domácnosti s nízkymi príjmami; konštatuje, že členské štáty majú možnosť preskúmať, aké výhody by jednotná znížená základná sadzba mala pre spravodlivú hospodársku súťaž na ich trhu;